## Pravilnik o polaganju predmetnih i razrednih ispita u osnovnoj školi

### NN 31/1991 (25.6.1991.), Pravilnik o polaganju predmetnih i razrednih ispita u osnovnoj školi

# MINISTARSTVO PROSVJETE I KULTURE

Na osnovi članka 57. stavka 4. Zakona o osnovnom školstvu ("Narodne
novine", broj 59/90) Ministarstvo prosvjete i kulture Republike Hrvatske
donosi

## PRAVILNIK

### o polaganju predmetnih i razrednih ispita u osnovnoj školi

Članak 1.

Ovim pravilnikom utvrđuju se razlozi, način i vrijeme polaganja predmetnih
i razrednih ispita u osnovnoj školi.

Članak 2.

Predmetne i razredne ispite u osnovnoj školi mogu polagati učenici od
I. do VIII. razreda koji zbog bolesti i drugih opravdanih razloga nisu
redovno pohađali nastavu ili su ostali neocijenjeni iz pojedinih ili svih
nastavnih predmeta.

Članak 3.

Ispiti se polažu pred komisijom u skladu s nastavnim programom za osnovnu
školu.

Članak 4.

Predmetne i razredne ispite škola organizira u dva redovna roka, krajem
lipnja i krajem kolovoza, a u izuzetnim slučajevima i izvan tih rokova.

Članak 5.

Učenik koji ne položi razredni ispit u cijelosti do 1. rujna odnosno
u iznimnim slučajevima do 30. rujna ne može pohađati redovnu nastavu narednog
razreda.

Članak 6.

Predmetni i razredni ispiti polažu se pred komisijom koju imenuje učiteljsko
vijeće osnovne škole. Komisija se sastoji od tri člana: - predsjednika
(razrednik) - ispitivača (učitelj određenog predmeta ili razredni učitelj
kad se ispit organizira za učenike razredne nastave) - stalnog člana komisije.

Članak 7.

Učenik može istodobno polagati razredni ispit za dva razreda samo za
I., II. i III. razred osnovne škole.

Razredni ispit od IV. do VIII. razreda osnovne škole polaže se za svaki
razred posebno.

Članak 8.

Neposredni nadzor nad radom komisije provodi ravnatelj, uz suradnju
pedagoga ili psihologa.

Članak 9.

Prije pristupanja ispitu utvrđuje se identitet kandidata i obavlja uvid
u pedagošku dokumentaciju na osnovi koje je odobreno polaganje ispita.

Članak 10.

Učenik koji želi polagati predmetni ili razredni ispit podnosi školi
prijavu najmanje 15 dana prije rokova utvrđenih člankom 4. ovog pravilnika.
U prijavi treba navesti razred i predmete koje učenik želi polagati. Uz
prijavu prilaže knjižicu ili svjedodžbu o završenom razredu te dokumentaciju
iz koje je uočljivo da iz opravdanih razloga pristupa ispitu.

Članak 11.

Učiteljsko vijeće na temelju dokumentacije utvrđuje ispitne rokove,
a predsjednik ispitne komisije utvrđuje mjesto i vrijeme polaganja ispita
u školi i o tome obavještava učenika.

Članak 12.

Kad se ispiti sastoje od pismenog i usmenog dijela, održavaju se u pravilu
u dva ili više dana.

Članak 13.

Pismeni dio ispita. u pravilu, traje 80 minuta. Usmeni dio ispita za
svakog kandidata za jedan nastavni predmet ne može trajati, u pravilu,
više od 10 do 20 minuta.

Članak 14.

Tijekom ispita vodi se zapisnik za svakog učenika, upisnik vodi stalni
član komisije, a potpisuje ga predsjednik i drugi član komisije.

Članak 15.

U zapisnik se upisuju osobni podaci o učeniku. pitanja na usmenom i
pismenom dijelu ispita i ocjene iz usmenog i pismenog dijela iSpita odnosno
pojedinih predmeta koje je ućenik polagao. Zapisniku se prilažu i pismeni
radovi učenika Zapisnici o ispitima i pismeni radovi učenika pohranjuju
se u arhivu škole.

Članak 16.

Ispitna komisija utvrđuje ocjenu iz svakog nastavnog predmeta na prijedlog
ispitivača. Pri zaključivanju konačne ocjene uzima se u obzir, uz rezultate
postignute na usmenom dijelu ispita, i ocjena iz pismenog dijela ispita.

Članak 17.

Predsjednik ispitne komisije proglašava rezultate ispita istog dana
kad je završeno ispitivanje ili najkasnije jedan dan nakon završenog razrednog
ispita.

Članak 18.

Ako učenik nije zadovoljan ocjenom koju je utvrdila komisija, ima pravo
pismenog prigovora školi u roku od tri dana od dana prijema obavijesti.
Ako učiteljsko vijeće ocijeni prigovor opravdanim, škola organizira ponovni
ispit pred drugom ispitnom komisijom u roku od tri dana nakon uvažavanja
prigovora Na odluku druge ispitne komisije učenik nema pravo prigovora.

Članak 19.

Učeniku koji s uspjehom položi razredni ispit ocjena iz pojedinog predmeta,
kao i opći uspjeh bilježi se u matičnu knjigu, učenićku knjižicu odnosno
svjedodžbu.

Članak 20.

Donošenjem ovog pravilnika prestaje važiti Pravilnik o polaganju razrednih
i predmetnih ispita u osnovnim školama ("Narodne novine". broj
9/8l ).

Članak 21.

Ovaj pravilnik stupa na snagu osmog dana od dana objave u "Narodnim
novinama".

Klasa: 602-02/91-01-407

Urbroj : 532-021/1-91-01

Zagreb, 27. svibnja 1991

Ministar prosvjete

**prof. dr. Vlatko Pavletić, v. r.**

Pravilnik, NN 31/1991-881